**La Paris**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La Paris, la colţ de străzi,

Cireşele cresc în lăzi;

Strugurii afuzalii

Cresc de-a dreptul în cutii;

Piersicile, nici n-ai crede,

Cresc ascunse în şervete;

Şi-ascultaţi-mă pe mine,

Merele cresc în vitrine.

Prunele cresc pe cântar,

Pepenii în galantar,

Fragile, în mare grabă,

Cresc de-a gata din tarabă,

Şi alunele sadea

Cresc în bar, de sub tejghea.

Un plictis de zile mari:

Nici albine, nici bondari.

Dar, în schimb, nimic de zis,

Pe-orice stradă din Paris,

Orice câine, cât de mic,

Creşte-n coadă un covrig.